C 47/96
FI
Euroopan unionin virallinen lehti
7.2.2023
Keskiviikko 6. heinäkuuta 2022
43. kehottaa Bosnian viranomaisia lisäämään toimia yhteisten alueellisten markkinoiden luomiseksi, jotta syvennetään yhdentymistä Länsi-Balkanin alueella, sekä henkilöiden, tavaroiden, palvelujen ja pääoman vapaan liikkuvuuden toteuttamiseksi ja takaamiseksi alueella liittymisprosessin ensiaskeleena; korostaa, että kaikkien Länsi-Balkanin alueellisen taloudellisen yhteistyön järjestelmien olisi oltava osallistavia ja kaikkien kuuden maan kannalta hyväksyttäviä ja että niiden pohjalta olisi tehtävä tasavertaisesti yhteistyötä ja samalla lisättävä yhdenmukaistamista EU:n normien ja säännöstön kanssa; ilmaisee tässä yhteydessä suhtautuvansa varovaisuudella Open Balkan -aloitteeseen, joka ei kata kaikkia kuutta maata, ja on vakuuttunut, että sen olisi perustuttava EU:n sääntöihin ja sillä olisi edistettävä EU:n yhdentymisprosesseja; 44. muistuttaa, että on tarpeen hyväksyä kaasua ja sähköä, uusiutuvia energialähteitä, energiatehokkuutta ja ilmastoa koskevaa parannettua valtiotason lainsäädäntöä, jotta voidaan toteuttaa kestävä sosioekonominen siirtymä hiilestä ja lievittää merkittävästi energiaköyhyyttä, sekä tehostaa ympäristön- ja luonnonsuojelua sekä pyrkimistä vihreään siirtymään yhdenmukaistamalla ympäristölainsäädäntöä ja hyväksymällä ympäristönsuojelustrategia; kehottaa painokkaasti Bosnia ja Hertsegovinan viranomaisia varmistamaan paremman mukautumisen ilmastonsuojelua ja energiaa koskeviin EU:n normeihin ja politiikkatavoitteisiin Euroopan vihreän kehityksen ohjelman ja Länsi-Balkanin vihreän toimintaohjelman mukaisesti; 45. kehottaa Bosnia ja Hertsegovinaa saattamaan kansallisen energia- ja ilmastosuunnitelman valmistelun valmiiksi vuoteen 2030 ulottuvien välttämättömien energia- ja ilmastotavoitteiden mukaisesti; 46. toteaa, että ympäristönsuojelun alalla on saavutettu myönteistä edistystä, jonka alullepanijoina ovat useimmiten paikalliset ympäristöjärjestöt ja kansalaisyhteiskunnan järjestöt; vaatii Bosnia ja Hertsegovinaa kunnioittamaan kansalaistensa kehotuksia suojella jokia erityisesti infrastruktuurihankkeiden ja muiden julkishyödykkeiden rakentamisen yhteydessä; 47. ilmaisee huolensa parhaillaan toteutettavista suunnitelmista lisätä hiilienergian tuotantokapasiteettia; kehottaa toteuttamaan lisätoimia, jotta saadaan aikaan ilmastonmuutokseen sopeutuva ja kestävä energiakäänne, joka perustuu uusiutuviin energialähteisiin, energiatehokkuuteen ja energiamarkkinoiden yhdentämiseen, investointien ohjaamiseen ja uudelleenkoulutusta tarvitsevien työntekijöiden tukemiseen; kehottaa painokkaasti Bosnia ja Hertsegovinan viranomaisia olemaan osallistumatta toimiin, jotka liittyvät Kiinan rahoittamiin uusiin hiilentuotantolaitoksiin, jotka ovat ristiriidassa valtiontukea koskevien EU:n sääntöjen ja maan vihreän toimintaohjelman puitteissa tekemien sitoumusten kanssa; 48. suosittaa kohdistamaan julkiset investoinnit kestäviin hankkeisiin, joilla pyritään edistämään sosiaalista markkina­ taloutta, helpottamaan vihreää ja digitaalista siirtymää ja vähentämään vakavaa ilman pilaantumista ottaen myös huomioon sen luonteeltaan rajat ylittävä vaikutus ja hyödyntäen täysimittaisesti Länsi-Balkanin talous- ja investointisuunnitelmaa; korostaa tarvetta parantaa merkittävästi ennakoivia ympäristövaikutusten arviointeja ja ottamaan paikallisyhteisöt, kansalaisyhteiskunta ja riippumattomat asiantuntijat toimiin mukaan merkityksellisellä tavalla, jotta lisätään avoimuutta, ja korostaa tarvetta tehostaa syytteiden nostamista ympäristörikoksista; 49. pitää tärkeänä kunnioittaa Bosnia ja Hertsegovinan itsemääräämisoikeutta pantaessa täytäntöön infrastruktuuri­ hankkeita Bosnia ja Hertsegovinassa, erityisesti hankkeita, joihin osallistuu kolmansien maiden yrityksiä;
Oikeusvaltioperiaate 50. korostaa, että oikeusvaltioperiaate ja oikeuslaitoksen uudistus ovat sellaisen demokraattisen muutoksen tukiranka, jolla varmistetaan oikeusvarmuus, avoimuus, oikeussuojan saatavuus ja syrjimättömyys; 51. vaatii toteuttamaan pikaisesti toimia, joilla puututaan laajalle levinneeseen valikoivaan oikeudenkäyttöön, valtiovallan toimiin vaikuttamiseen, nepotismiin, ystävyyssuhteiden hyödyntämiseen, laajamittaiseen korruptioon ja rikollisten soluttautumiseen, myös toteuttamalla kauan kaivattuja toimia, joilla lainsäädäntö saatetaan ajan tasalle oikeuslaitoksen lahjomattomuuden, varallisuuden tarkastamisen, eturistiriitojen, julkisten hankintojen, tiedonsaannin, todistajansuojelun sekä valtion omistamien yritysten rakenneuudistusten suhteen; muistuttaa, että Bosnia ja Hertsegovinan oikeuslaitosta on uudistettava pikaisesti sen ammattimaisuuden ja lahjomattomuuden parantamiseksi 14 tärkeimmän painopisteen ja vuonna 2019 laaditun Priebe-raportin suositusten perusteella ja jotta varmistetaan sen täysi institutionaalinen ja taloudellinen riippumattomuus, puretaan tuomioistuinkäsittelyä odottavien lukuisten asioiden suma ja vahvistetaan oikeuslaitoksen toimijoiden toiminnan seurantaa; pitää valitettavana, että poliittiset ja oikeudelliset viranhaltijat ovat estäneet tämän uudistuksen toteuttamisen;